પ્રસંગ હતો અમેરિકી દૂતાવાસના ઉદ્‌ઘાટનનો. આમ તો આ પ્રસંગ સામાન્ય જ કહેવાય. દુનિયામાં બીજે ગમે ત્યાં આવા કોઈ દૂતાવાસનું ઉદ્‌ઘાટન થયું હોત તો જે બે દેશ સંકળાયેલા હોય તેના સિવાય કોઈને ખબર પણ ન પડે. પરંતુ અહીં સ્થિતિ જૂદી હતી. અહીં શહેર હતું જેરુસલેમ અને દેશો હતા અમેરિકા તથા ઈઝરાયેલ. જેરુસલેમ ઈઝરાયેલની રાજધાની છે ખરી, પરંતુ છેલ્લા ૨૦૦૦ વર્ષથી એટલે કે ખ્રિસ્તી ધર્મના ઉદય પછી આ શહેર માટે યહુદી અને ખ્રિસ્તીઓ વચ્ચે વિવાદ અને સંઘર્ષ થતો રહ્યો છે. અને ૧૫૦૦ વર્ષથી એટલે કે ઈસ્લામના ઉદય પછી યહુદી ખ્રિસ્તી અને મુસ્લિમો વચ્ચે જેરુસલેમ માટે સંઘર્ષ ચાલી રહ્યો છે. દુનિયા સેક્યુલારિઝમનો દંડો બતાવીને આ સુંદર શહેરને ઈઝરાયેલની રાજધાની તરીકે સ્વીકારવા તૈયાર નથી. એ જ કારણે ઈઝરાયેલ સાથે રાજદ્વારી સંબંધ ધરાવતા દુનિયાના કોઈ દેશ જેરુસલેમમાં પોતાનાં દૂતાવાસ બનાવતા નથી. હાલ માત્ર બે દેશનાં દૂતાવાસ જેરુસલેમમાં છે એક અમેરિકા અને બીજું ગ્વાટેમાલા. અમેરિકામાં પણ પ્રમુખ ડોનાલ્ડ ટ્રમ્પ સત્તા પર આવ્યા પછી જ આ નિર્ણય લેવાયો એ પણ સૂચક છે. પણ મૂળ વાત એ છે કે અમેરિકી દૂતાવાસના ઉદ્ઘાટન સમયે પેલેસ્ટીનના નાગરિકોએ તેમની પરંપરા મુજબ હિંસક વિરોધ કર્યો અને ઈઝરાયેલે પણ તેની પરંપરા મુજબ ગોળીબાર કર્યા. આ અથડામણમાં પહેલા દિવસે ૫૯ અને બીજા દિવસે બે એમ કુલ ૬૧ પેલેસ્ટીની માર્યા ગયા અને બીજા ઓછામાં ઓછા ૨૪૦૦ ઘવાયા.